ઘરે આવીને વિચારતાં આ સમગ્ર પ્રસંગમાંથી મને બે વસ્તુ જાણવા મળી. એક તો અસંસ્કારી, અસભ્ય અને ક્રૂર માણસોને નાત, જાત, ધર્મ, રંગ કે શિક્ષણ સાથે કોઈ સંબંધ હોતો નથી. એવા લોકો ખાલી આપણા દેશના નાના ગામડાઓમાં વસતા હતા, સાવ એવું નથી. તેઓ વિકસિત દેશોના મહાનગરોમાં પણ હોઈ શકે છે. મેં ઘણાંને એમ કહેતા સાંભળ્યા છે કે અમેરિકનોને લગ્નની કંઈ પડી નથી હોતી. આ કિસ્સાથી મને બીજી એ વાત જાણવા મળી કે તેઓને પણ આપણા સમાજની જેમ લગ્નજીવન કોઈ પણ ભોગે ટકાવી રાખવું હોય છે. તેમને પણ આપણી જેમ જ કુટુંબવ્યવસ્થા એટલાં જ વ્હાલાં છે. આજે ભારતીય સ્ત્રી ઉંબર બહાર પગ મૂકી રહી છે ત્યારે 360 ડિગ્રીનું વર્તુળ પૂરું કરીને કુટુંબવ્યવસ્થાનું મહત્વ સમજી પાછી ફરી રહેલી અમેરિકન નારીના અનુભવો પ્રત્યેક વિકાસશીલ દેશોની નારીએ જાણવા જેવા છે.